WB kort nuwe bloed in eindstryd | Netwerk24
WB kort nuwe bloed in eindstryd
Deur Andre Berg, Keimond 08 November 2019 00:00
Eerstens, baie geluk aan die Bokke met hulle welverdiende oorwinning oor Engeland.
Maar ná die negende WB-rugbytoernooi moet daar tot die gevolgtrekking gekom word dat tot op hede net vier spanne die beker kon wen. Asook dat daar, naas Japan, geen nuwe spanne in die kwarteindronde was nie.
Nou hoekom dan nie maar die volgende toernooi met die agt beste spanne sommer in die kwarteindronde begin nie? Want die ander 12 spanne was maar net daar om die toernooi geloofwaardigheid te gee.
Ek stel voor:
1. Laat die agt spanne wat derde en vierde in elke groep geëindig het, ook in ’n kwarteind-, halfeind- en eindstryd speel;
2. Hef dadelik die reël op dat al het jy net een toets vir ’n land gespeel, jy nooit vir ’n ander land toetsrugby mag speel nie!
3. Maar jy moet darem vyf jaar in daardie land gebly en rugby gespeel het;
4. Daar moet ernstig gekyk word na lande soos Japan, Samoa, Fidji, Tonga, die VSA, Kanada en ander om hulle ook in ’n Sesnasies- of Kampioenskap-toernooi te laat speel; en
5. Kombineer Tonga, Samoa en Fidji as ’n span in die Kampioenskapstoernooi!
Ek hoop van harte dat daar vier spanne in die kwarteindronde van die volgende WB-toernooi gaan wees wat nog nooit die kwarteindronde gehaal het nie, asook twee in die eindstryd wat dit nog nooit gewen het nie!